Robinah Nabbanja, yazaalibwa nga kkumi na musanvu Ogwekumineebiri mu lukumi mu lwenda nkaaga mu mwenda. Omukyala ono Munnayuganda, musomesa ate munnabyabufuzi. Mu kiseera kino aweereza nga Ssaabaminisita wa Uganda. Yalondebwa okubeera mu kifo kino nga munaana Ogwomukaaga mu nkumi bbiri mu abiri mu gumu. Paalamenti yamukakasa mu bujjuvu nga abiri mu lumu, Ogwomukaaga mu nkumi bbiri abiri mu gumu.Yaddira Ruhakana Rugunda mu bigere, eyali aweereddwa ekifo ky’okubeera ku luseregende lw’emmotoka ezivunaanyizibwa ku mirimu egy’enjawulo mu woofiisi ya Pulezidenti wa Uganda. Ye mukyala eyasooka okubeera Ssaabaminisita wa Uganda. Mu kusooka yali akola nga Minisita Omubeezi Ow’ebyobulamu ow’ensonga zonna mu kabineeti ya Uganda wakati wa kkumi na nnya Ogwekumineebiri mu nkumi bbiri mu kkumi na mwenda okutuuka nga ssatu Ogwokutaano mu nkumi bbiri abiri mu gumu. Kuno kw’ateeka n’okubeera ng’aweereza nga Omubaka wa Paalamenti omukyala akiikirira Konsitituweensi ya Disitulikiti ya Kakumiro mu Paalamenti ey’ekkumineemu okuva mu nkumi bbiri mu abiri mu gumu, okutuuka mu nkumi bbiri mu abiri mu mukaaga, omulimu era gwe yakola wakati wa nkumi bbiri kkumi na mukaaga okutuuka nkumi bbiri mu abiri mu gumu. Obulamu bwe n’okusoma kwe: Yazaalibwa mu Disitulikiti ya Kakumiro nga bw’eyitibwa ensangi zino, nga kkumi na musanvu, Ogwekumineebiri mu lukumi mu lwenda nkaaga mu mwenda. Yasomera ku Nkooko Primary School. Oluvannyuma n’agenda ku St. Edward’s Secondary School e Bukuumi, gye yatuulira Senior eyookuna n’eyomukaaga. Wakati wa lukumi mu lwenda kyenda n’enkumi bbiri, Nabbanja yafuna satifikeeti ne Dipulooma mu By’obukulembeze, okubiddukanya wamu n’okubikulaakulanya okuva mu matendekero ag’enjawulo nga muno mwalimu Uganda Martyrs University, Uganda Management Institute, Islamic University in Uganda ne National Leadership Institute e Kyankwanzi. Ddiguli ye mu Demokulaasiya n’okukulaakulanya ebifo, wamu ne Ddiguli ye Eyookubiri mu kukulaakulanya ebitundu zombi zaamuweebwa ba-Uganda Martyrs’ University. Mu Gwomwenda mu nkumi bbiri mu abiri mu esatu, yatikkirwa ne Ddiguli eyookubiri mu Bwakalabaalaba n’Okusalawo okwenkomeredde nga yagifuna okuva ku Yunivaasite y’e Nkumba. Emirimu gye: Okuva mu lukumi mu lwenda kyenda mu esatu okutuuka mu lukumi mu lwenda kyenda mu mukaaga, Nabbanja yali musomesa ku Uganda Martyrs Secondary School e Kakumiro. Oluvannyuma yaweereza nga Kansala wa Disitulikiti, akiikirira eggombolola lya Nkooko mu gye baali bayita Disitulikiti y’e Kibaale mu kiseera ekyo, okuva mu lukumi mu lwenda kyenda mu munaana okutuuka mu nkumi bbiri mu gumu. Kuno kwe yateeka okuweereza nga Omuwandiisi ku Byobulamu, Ekikula ky’abantu wamu n’emirimu gy’ebitundu mu Disitulikiti mu kaseera ako. Oluvannyuma yamala emyaka kkumi okuva mu nkumi bbiri mu gumu okutuuka mu nkumi bbiri mu kkumi ng’aweereza nga ayambako gavumenti z’ebitundu mu kukulaakulanya entegeka ze balina eri abantu mu Disitulikiti y’e Pallisa, Busia ne Budaka. Mu nkumi bbiri mu kkumi na gumu, yeegatta ku byobufuzi bwa Uganda obulimu okukuba obululu era ne yeesimbawo ku ky’omukyala eyali agenda okukiikirira Disitulikiti y’e Kibaale mu Paalamenti eyomwenda okuva mu nkumi bbiri kkumi na gumu okutuuka mu nkumi bbiri mu kkumi na mukaaga. Yeesimbawo ku ky’omukyala eyali agenda okukiikirira konsitituwensi mu disitulikiti empya, era n’awangula. Ye mubaka eyali mu kifo kino n’addamu ne yeesimbawo era n’akiwangula. Mu kukyusakyusa kabineeti nga kkumi na nnya Ogwekumineebiri mu nkumi bbiri mu kkumi na mwenda, Nabbanja yaweebwa ekifo ky’okubeera Minisita Omubeezi Ow’ebyobulamu ku mirimu gyonna, ng’addira Sarah Achieng Opendi eyali alondeddwa mu kiseera ekyo okubeera Minisita Omubeezi ow’ebyobugagga by’omu ttaka. Oluvannyuma lw’okukkirizibwa Paalamenti, yalayizibwa okuyingira woofiisi nga kkumi na ssatu Ogusooka mu nkumi bbiri mu abiri. Mu kabineeti empya eyalangirirwa nga munaana Ogwomukaaga mu nkumi bbiri abiri mu gumu, Nabbanja yalangirirwa nga Saabaminisita mu kabineeti ya baminisita abasoba mu kinaana mu babiri eya nkumi bbiri mu abiri mu gumu okutuuka mu nkumi bbiri mu abiri mu mukaaga.